Carmel Kallemaa võistlemas kurikakavaga 
**Carmel Kallemaa** (sündinud 8. oktoobril 1997 Tartus) on eesti iluvõimleja, kes alates 2018. aastast esindab Kanadat. 

Aastatel 2012–2018 kuulus ta individuaalvõimlejana Eesti koondisse ning 2016. aastal osales Rio de Janeiro olümpiamängude kvalifikatsioonivõistlusel.

Saavutused Eesti koondvõistkonnas
---------------------------------

2005. aastal alustas võimlemisklubi Janika olümpiaettevalmistusprojekti "Tähed särama – Olümpialootus 2016", mille eesmärgiks oli Eesti iluvõimleja osalemine 2016. aasta olümpiamängudel. Üheks projektis osalenud 80 iluvõimlejast oli Carmel Kallemaa. Projektis osalenud tüdrukud õppisid Tartu Descartes'i Lütseumis ning toimus tihe koostöö kooli ja võimlemisklubi vahel.

2012. aastal Tartus toimunud Miss Valentine võistlusel saavutas ta kurika-, lindi- ja rõngaharjutuses esikoha. 2014. aastal Torontos toimunud rahvusvahelisel iluvõimlemisvõistlusel Koop Cup 2014 võitis ta vahenditega võistluses neli kuldmedalit ja mitmevõistluses kuldmedali.

2015. aasta iluvõimlemise maailmameistrivõistlustel Saksamaal saavutas Kallemaa 58. koha. See ei taganud aga pääset olümpiamängudele, kuid kuna eesti võimlejad olid teeninud 2014. aasta MM-iga viimasele valikvõistlusele kaks kohta, siis oli võimalus olümpiale pääsemiseks veel olemas. 2016. aasta Miss Valentine'i võistluste tulemuste põhjal lähetas Eesti Võimlemisliit Rio de Janeiro olümpiamängude kvalifikatsioonivõistlustele Viktoria Bogdanova ja Carmel Kallemaa. Rio de Janeiros toimunud kvalifikatsioonivõistlustel osales kokku 24 individuaalvõimlejat, kellest vaid 10 pääses olümpiale. Kallemaa saavutatud 23. koht ei andnud võimalust olümpiale pääsemiseks. Teise eestlasena osalenud Viktoria Bogdanova sai 20. koha. Võistluse võitis valgevenelanna Melitina Staniouta.

2017. aastal osales Kallemaa Taipeis peetud suveuniversiaadil, kus saavutas parima eestlannana 38 osaleja seas 11. koha. 2017. aasta Eesti meistrivõistlustel võitis Kallemaa kurikakava arvestuses kuldmedali. 2017. aasta Merepiiga võistlusel saavutas Kallemaa nii rõnga- kui ka kurikaharjutuses teise koha. 2018. aastal toimunud Eesti meistrivõistlustel iluvõimlemises tuli Kallemaa üldarvestuses viiendaks.

Kanada koondvõistkonnas
-----------------------

Torontosse elama asunud Kallemaa kandideeris 2018. aastal Kanada iluvõimlemise rühmkava koondisse, kuhu ta sama aasta novembris vastu võeti. Põhjuseks elukoht, mis ei võimaldanud enam Eesti rühmkava koondisega koos treenida. Individuaalselt Kallemaa enam võistelda ei soovinud. Kanada koondisse pääsemiseks tuli tal taotleda Kanada sportlaskodakondsust. Eesti kodakondsusest Kallemaa ei loobunud. Kallemaaga treeniva rühma sihiks on jõuda 2020. aastal toimuvatele Tokyo olümpiamängudele. Lisaks Kallemaale kuuluvad rühma koosseisu veel Diana Noskova, Vanessa Panov, Alexandra Udachina, Carmen Whelan ja Alexandra Zilyuk.

Glimmer Athletic
----------------

Carmel Kallemaa on Kanadas asuva võimlemisklubi Glimmer Athletic treener. Klubi asutas Carmeli ema Janika Mölder, kes on klubi asutaja ja peatreener. Klubi treeningud toimuvad Scarborough's. Klubis on treeninguvõimalusi nii harrastus- kui ka võistlusvõimlejatele. Lisaks iluvõimlemisele saab klubis tegeleda ka rühmvõimlemisega.

Haridus
-------

Põhikoolihariduse omandas Kallemaa Tartu Descartes'i Lütseumis, kus on võimlejatele eraldi klassid. Pärast põhikooli lõpetamist kolis Carmel perega Kanadasse ning asus õppima Ontarios asuvasse gümnaasiumi Northview Heights Secondary School. 2017. aasta Euroopa meistrivõistlustel Carmel Kallemaa ei osalenud, sest tulekul olid gümnaasiumi lõpetamine ja eksamid. Seejärel asus Kallemaa õppima Kanadas asuvas George Browni kolledžis, kus tal oli valida erialaks kas ürituste korraldamise või arhitektuur. Õpingute kõrvalt tegeleb Kallemaa iluvõimlemisega edasi.

Rühmvõimlemise rühm Melisande
-----------------------------

Carmel Kallemaa kuulus 2011. aastal võimlemisklubi Janika toonase rühmvõimlemisrühma Melisande koosseisu. Rühma treenerid olid Janika Mölder ja Tuuli Mölder. Rühm saavutas 2011. aasta Miss Valentine'i võistlusel 7. koha ning samal aastal toimunud Tallinna meistrivõistlustel rühmvõimlemises esikoha. Võidukasse rühma kuulusid lisaks Kallemaale veel ka Mirjam Jurs, Ketter Ojakivi, Liza Saveljeva, Berta Nõmmsalu, Helen Linnok, Elerin Kivi, Riin Kiho ja Monica Kiisler.

Isiklikku
---------

Tema ema on endine iluvõimleja ja võimlemisklubi Janika asutaja Janika Mölder.

Viited
------

1. ↑  "Võimlemisklubi Janika olümpiaettevalmistusprojekt – "Olümpialootus 2016"". Vaadatud 30.03.2019.
2. ↑  Kristjan Jaak Kangur (13. veebruar 2012). "Carmel Kallemaa sai Miss Valentine'il kolm kulda". *Postimees*. Vaadatud 09.03.2019.
3. ↑  Kadi Parts (5. mai 2014). "Eestlanna võitis Toronto iluvõimlemisvõistlusel esikoha". *Postimees*. Vaadatud 09.03.2019.
4. ↑  Siim Semiskar (14.09.2015). "Kaks Eesti iluvõimlejat jõudis MM-il 50 parema hulka". *ERR*. Vaadatud 09.03.2019.
5. ↑  Anu Säärits (15.02.2016). "Viimasele OM-valikvõistlusele sõidavad Bogdanova ja Kallemaa". *ERR*. Vaadatud 30.03.2019.
6. ↑  "2016. aasta olümpia kvalifikatsioonivõistluse tulemused iluvõimlemises". Vaadatud 06.04.2019.
7. ↑  Maarja Värv (29.08.2017). "Carmel Kallemaa sai universiaadil 11. koha". *ERR*. Vaadatud 10.03.2019.
8. ↑  "2017 Eesti MV iluvõimlemises (juuniori- ja meistriklass)". *rgform.eu*. Vaadatud 09.03.2019.
9. ↑  "Merepiiga 201. aasta tulemused". *rgform.eu*. Vaadatud 06.04.2019.
10. ↑  "Eesti MV ilu- ja rühmvõimlemises 2018". *rgform.eu*. Vaadatud 30.03.2019.
11. ↑  Anu Säärits (07.11.2018). "21-aastane Eesti iluvõimleja pääses Kanada rühmkava koondisse". Vaadatud 09.03.2019.
12. ↑  "Kanada iluvõimlemise koondis". Originaali arhiivikoopia seisuga 30.03.2019. Vaadatud 10.03.2019.
13. ↑  "Treenerid klubis Glimmer Athletic". Originaali arhiivikoopia seisuga 1.04.2019. Vaadatud 09.03.2019.
14. ↑  "Treeningrühmad klubis Glimmer Athletic". Originaali arhiivikoopia seisuga 1.04.2019. Vaadatud 09.03.2019.
15. ↑  "Võimlejad näitasid häid esitusi". *Tartu Descartes'i Lütseumi koduleht*. 21.04.2014. Vaadatud 06.04.2019.[*alaline kõdulink*]
16. ↑  Anu Säärits (23.04.2017). "Eesti iluvõimleja jätkab haridusteed Kanada ülikoolis". *ERR*. Vaadatud 06.04.2019.
17. ↑  "Rühmast". Originaali arhiivikoopia seisuga 11.04.2021. Vaadatud 06.04.2019.

Välislingid
-----------

* Carmel Kallemaa Rahvusvahelise Võimlemisföderatsiooni kodulehel